Aerostar Bacău a înregistrat în primul trimestru al acestui an un profit net de 25,133 milioane lei, în scădere cu 16,47% faţă de cel obţinut în perioada similară a anului trecut, conform datelor financiare transmise Bursei de Valori Bucureşti.
Cifra de afaceri a societăţii a crescut cu 24,15% comparativ cu primele trei luni din 2023, la 155,309 milioane lei, vânzările la export fiind de 127,989 milioane lei, mai mari cu 24,41%.
Profitul brut a fost în perioada menţionată de 29,213 milioane lei (minus 11,68%).
Veniturile din exploatare au totalizat 167,177 milioane lei, iar cheltuielile de exploatare 142,374 milioane lei.
Aerostar fabrică produse de aviaţie, repară şi modernizează avioane, produce şi realizează integrări de sisteme aero şi terestre cu aplicaţii civile sau în domeniul apărării şi securităţii, conform datelor BVB.
Înfiinţată în 1953, Aerostar este o puternică bază industrială, cu peste 1.850 de salariaţi şi facilităţi de producţie moderne, întinse pe o suprafaţă totală de peste 45 hectare.
Din anul 2000 este societate cu capital integral privat, având acţiunile tranzacţionate la Bursa de Valori Bucureşti încă din anul 1998.